Volkswagen propper mere standardudstyr i ID.4

Volkswagen giver nu deres populære elbil ID.4 et udstyrsløft i indstigningsmodellen og inkluderer samtidig både strøm og service i prisen på flere versioner.

Den billigste version af ID.4, kaldet Pure+, beholder sin startpris på 299.995 kroner, men bliver fremover leveret med en lang række ekstraudstyr som standard. Det gælder blandt andet nøglefri betjening, opvarmet multifunktionsrat, navigation, ambientebelysning i 30 farver og trådløs opladning af mobilen.

Ifølge Volkswagen har den samlede værdi af det ekstra udstyr en listepris på næsten 41.000 kroner.

På den tekniske side er der ikke ændret: ID.4 Pure+ kører videre med en 170 hestes elmotor og et 52 kWh-batteri, som giver en rækkevidde på op til 360 WLTP-kilometer. Opladning fra 10 til 80 procent tager omkring 25 minutter ved en hurtiglader.

Strøm og service med i prisen

Volkswagen introducerer samtidig en ny pakke på Style-varianterne af ID.4 og den mere coupéformede ID.5. Her får kunderne nu 12 måneders fri strøm fra Clever og et femårigt serviceabonnement med i prisen – sammen med en garanti, der dækker op til fem år eller 150.000 kilometer.

De to modeller, som begge er udstyret med en 286 hk stærk elmotor og et større 77 kWh-batteri, tilbyder op til 544 km rækkevidde i ID.4 og 551 km i ID.5. De understøtter hurtigopladning med op til 135 kW, hvilket giver en ladetid på knap en halv time fra 10 til 80 procent.

Priserne begynder ved 379.995 kr. for ID.4 Style og 384.995 kr. for ID.5 Style. Også de firehjulstrukne GTX- og 4Motion-varianter får den nye pakke med strøm og service inkluderet.

ID.4 har i årets første fire måneder været den overlegent mest populære bilmodel herhjemme.

Volkswagen propper mere standardudstyr i ID.4