Volkswagens elbiler får kæmpe softwareløft

Volkswagen gør nu klar til at rulle en stor softwareopdatering ud til en lang række ID-modeller, og især ejere af ID.4, ID.5 og ID.7 kan begynde at glæde sig. Det er den tyske elbil-YouTuber Christian Stadler fra Battery Life, der har fået fingrene i opdateringen, og ifølge ham er der tale om det største løft til ID-platformen i årevis.

Men – og det er et stort men – opdateringen når kun ud til biler med den rigtige hardware. Har din bil stået fast på en ældre 3.x-version af softwaren, bliver du foreløbigt efterladt i svinget.

Endelig nyt til biler fra software 4.0 og op

Volkswagen introducerer nu ID. Software 5.6, som rulles ud til alle modeller, der i dag kører på softwareversion 4.0 eller nyere. For mange ID-ejere er det første gang i lang tid, at bilen får et markant softwareløft, og ifølge Christian Stadler betyder det blandt andet:

Lås bilen via appen – uden forsinkelse.

Nyt design i både head-up-display og infotainment, så menuer og visninger bliver mere moderne.

Sæson-temaer i brugerfladen – skærmens indhold kan eksempelvis skifte udseende til jul eller halloween.

Fjernparkering via særskilt app, hvis bilen er udstyret med Park Assist Plus.

Og en god portion bugfixes, som især ID-ejere har sukket efter.

Travel Assist bliver klogere – og batteriet passer bedre på sig selv

Har du allerede fået software 5.0, bliver næste hop også mærkbart. Version 5.4 tilføjer en mere præcis Travel Assist, forbedrede HUD-animationer og det nye Battery Care 2.0 – hvor bilen automatisk sænker sin maks-ladning igen efter en tur til 100 procent. Det sparer batteriet for unødigt slid.

Version 5.6 – den, som nu rulles ud – indeholder primært forbedringer under motorhjelmen: stabilitet, databehandling og strømstyring. Ingen store visuelle ændringer, men ifølge Volkswagen giver det en mere stabil bil i hverdagen.

Et enkelt værkstedsbesøg – og så er du køreklar

Hvis din ID-model står på software 4.0, kræver første opdatering en tur forbi værkstedet. Men når bilen først er oppe på version 5.0, lover Volkswagen, at fremtidige opdateringer ruller trådløst ind over natten – præcis som man forventer af en moderne elbil i 2025.

Se videoen fra Battery Life.

Christian Stadler siger det kort og godt: “Nu sker det endelig. Min ID.7 får opdateringen – og alle biler med den nye hardware følger med.”

Volkswagen har endnu ikke annonceret en tidsplan for Danmark, men opdateringen er allerede begyndt at dukke op rundt i Europa.

Volkswagens elbiler får kæmpe softwareløft