VW ID.4 og ID.5 får længere rækkevidde og flere kræfter

Volkswagen står klar med en opdateret version af ID.4 og ID.5, der bla. byder på flere hestekræfter, længere rækkevidde og nyt infotainment-system.

Dermed følger Volkswagen efter søsterbilerne Audi Q4 e-tron og Skoda Enyaq, der for kort tid siden kunne melde om stærkere motorer og længere rækkevidde.

Læs mere om dette her:
Skoda Enyaq får længere rækkevidde
Audi Q4 får længere rækkevidde og hurtigere opladning

286 hk og længere rækkevidde

Takket være den stærkere og mere effektive elmotor, har ID.4 nu 286 hk og en rækkevidde på 544 km, kontra 524 km i den nuværende udgave med 204 hk-elmotor og samme batterikapacitet på 77 kWh. Rækkevidden på ID.5 forøges fra 532 til 553 kilometer.

De 286 hk og det markant højere drejningsmoment på 545 nm, skærer desuden cirka 2 sekunder af accelerationen fra 0-100, der nu klares på 6.7 sekunder. Tophastigheden er ligeledes også hævet fra 160 km/t til 180 km/t.

ID.4 GTX og ID.5 GTX med 340 hk

GTX-modellen i ID.4- og ID.5-programmet er også blevet opgraderet med flere kræfter. De to biler yder nu 340 hk, sammenlignet med 299 hk i den nuværende GTX-model med firhjulstræk. 0-100 km/t er overstået på 5,4 sekunder. Rækkevidden er desuden også øget.

ID.4 kommer også i en 4Motion udgave, der stadig har firhjulstræk. Den er dog lidt billigere og har lidt færre kræfter end GTX-modellerne.

Opladningshastigheden for GTX og 4Motion-udgaven er også blevet øget fra 135 kW til 175 kW.

Forbedret infotainment

Infotainment-systemet har fået en visuel overhaling og det er blevet opdateret til ID software 4.0, hvor skærmen er også vokset til 12,9″. Processoren er ligeledes også blevet opgraderet, hvilket skulle resultere i et hurtigere og mere responsivt interface. Sidst men ikke mindst er gearvælgeren også flyttet ned til rattet, og der er nu endelig lys i genvejsknapperne under skærmen.

Interiøret og den nye 12,9″ store infotainment-skærm i ID.4/ID.5 2024

Priser og levering

ID.4 starter fra 379.995 kroner, mens ID.5 starter på 394.995 kroner for udgaven med 286 hk, baghjulstræk og et 77 kWh batteri.

Salget af de nye modeller skulle starte i denne uge, men hvornår leveringer starter vides ikke endnu. Konfiguratoren på VW’s hjemmeside er ikke tilgængelig i øjeblikket, men hold øje med den i løbet af ugen, hvor den nye ID.4 og ID.5 burde dukke op.

Opdatering den 11. oktober

De to biler kan bestilles og konfigureres nu på hjemmesiden, med levering fra starten af 2024.

MODEL | YDELSE | BATTERI/RÆKKEVIDDE | PRIS
VW ID.4 | 286 hk / 545 nm | 77/82 kWh / 544 km | 379.995 kr.
VW ID.4 4Motion | 286 hk / 134 nm for, 545 nm bag | 77/82 kWh / 525 km | 399.995 kr.
VW ID.4 GTX | 340 hk / 134 nm for, 545 nm bag | 77/82 kWh / 512 km | 429.995 kr.

ID.4 prisliste

MODEL | YDELSE | BATTERI/RÆKKEVIDDE | PRIS
VW ID.5 | 286 hk / 545 nm | 77/82 kWh / 553 km | 394.995 kr.
VW ID.5 GTX | 340 hk / 134 nm for, 545 nm bag | 77/82 kWh / 530 km | 449.995 kr.

ID.5 prisliste

VW ID.4 og ID.5 får længere rækkevidde og flere kræfter