Volkswagen Danmark: Vi kan sagtens levere

Forleden skabte Volkswagen-topbossen Herbert Diess en del opmærksomhed, da han meldte ud, at VW har “alt udsolgt” af elbiler. Forstået på den måde, at kunder, der bestiller en elbil fra Volkswagen simpelthen må vente til næste år, før de kan få den.

Men det gælder ikke i Danmark. Det fortæller Thomas Hjortshøj, der er pressechef for Volkswagen Danmark, i en mail til iNPUT.

– Baggrunden for at Herbert Diess udtaler sig sådan om leveringssituationen, kan være, at han ser det ud fra et makroøkonomisk synspunkt, og ja, så er der mange af de store markeder, der ikke kan levere elbiler i 2023, fordi de har solgt den allokering af elbiler, som de har fået tildelt.

– Danmark er et prioriteret land på grund af vores relativt høje andel af elbiler. På det danske marked kan vi levere ID.5 fra slutningen af tredje kvartal. ID.3 og ID.4 kan vi levere fra slutningen af fjerde kvartal, siger Thomas Hjortshøj.

Han erkender dog, at der har været udfordringer med leveringerne i første kvartal:

– Vi har ikke kunnet få mange biler i det første kvartal i år, så vi har selvfølgelig et stort efterslæb af ordrer. Men produktionssituationen for ID.-bilerne bedres. Produktionen af ID.4 er nu også startet på fabrikken i Emden, hvor der også produceres Passat.

Årsagen til flaskehalsproblemerne er en kombination af chipmangel, tredje bølge af Covid i Kina og krigen i Ukraine.

Inden for kort tid vil kommer Volkswagens tredje elbils-model, ID.5, ud til de danske forhandlere. Men allerede i morgen, onsdag, kan du læse om vores første indtryk af ID.5 GTX. Vi har nemlig været i Østrig for at prøvekøre bilen.

Volkswagen Danmark: Vi kan sagtens levere